b'\n_START_ARTICLE_\nIkonodulstvo\n_START_PARAGRAPH_\nIkonodulstvo ali ikonodulija (gr\xc5\xa1ko: \xce\xb5\xce\xb9\xce\xba\xcf\x8e\xce\xbd [eik\xc3\xb3n, ikon] = podoba; \xce\xb4\xce\xbf\xcf\x85\xce\xbb\xce\xb9\xce\xb1 [dulija] = \xc4\x8da\xc5\xa1\xc4\x8denje) je versko gibanje, ki zagovarja \xc4\x8da\xc5\xa1\xc4\x8denje svetih podob - ikon. Pripadniki tega gibanja se imenujejo ikonoduli (redkej\xc5\xa1a oblika: ikonofili)._NEWLINE_Nasprotno gibanje, ki nasprotuje \xc4\x8da\xc5\xa1\xc4\x8denju svetih ikon, se imenuje ikonoklazem._NEWLINE_Deset Bo\xc5\xbejih zapovedi izrecno prepoveduje izdelavo in \xc4\x8da\xc5\xa1\xc4\x8denje svetih podob (slik, kipov, ipd) in tega se strogo dr\xc5\xbeijo pripadniki judovstva in islama, v kr\xc5\xa1\xc4\x8danstvu pa se je razvil nekoliko druga\xc4\x8den odnos do svetih podob._NEWLINE_Med kristjani se je \xc5\xbee od za\xc4\x8detka \xc5\xa1irilo prepri\xc4\x8danje, da je Jezus Kristus s svojim \xc5\xbeivljenjem in smrtjo na kri\xc5\xbeu presegel vse zapovedi stare zaveze, zato v Kristusu ni ve\xc4\x8d pomembna obrezanost niti obredna \xc4\x8distost hrane. Hkrati z drugimi elementi judovstva so kristjani zavrgli tudi prepoved izdelave svetih podob._NEWLINE_V 8. stoletju so se pojavila mo\xc4\x8dna nasprotovanja temu pogledu - ikonoklasti so za\xc4\x8deli uni\xc4\x8devati svete podobe. Poglede ikonodulov sta takrat zastopala in teolo\xc5\xa1ko podprla sveti Teodor Studion in sveti Janez Dama\xc5\xa1\xc4\x8dan, a ikonoklasti niso hoteli odnehati. Spor je razre\xc5\xa1il ekumenski koncil leta 787 v Nikeji, kjer so sprejeli sklep, da je dovoljena dulija svetih podob (gr\xc5\xa1ko: \xce\xb4\xce\xbf\xcf\x85\xce\xbb\xce\xb9\xce\xb1 [dulija] = \xc4\x8da\xc5\xa1\xc4\x8denje, izkazovanje \xc4\x8dasti), ni pa dovoljena latrija (gr\xc5\xa1ko: \xce\xbb\xce\xb1\xcf\x84\xcf\x81\xce\xb9\xce\xb1, \xce\xbb\xce\xb1\xcf\x84\xcf\x81\xce\xb5\xce\xb9\xce\xb1 [latrija] = ena\xc4\x8denje z Bogom, pripisovanje nadnaravnih lastnosti). Ta pogled je zdaj uradno stali\xc5\xa1\xc4\x8de katolikov in pravoslavnih kristjanov._NEWLINE_Razlika med pojmoma dulija in latrija pa je \xc5\xbeal tako majhna, da je v\xc4\x8dasih te\xc5\xbeko re\xc4\x8di, kaj je res dovoljena oblika \xc4\x8da\xc5\xa1\xc4\x8denja in kaj ne. V srednjem veku je Rimskokatoli\xc5\xa1ka cerkev mo\xc4\x8dno pove\xc4\x8dala \xc4\x8da\xc5\xa1\xc4\x8denje nekaterih svetih objektov (\xc4\x8dudodelnih podob, svetinjic, ipd) , svetnikov in njihovih relikvij, pa tudi \xc4\x8da\xc5\xa1\xc4\x8denje Najsvetej\xc5\xa1ega (posve\xc4\x8dene hostije - glej evharistija). Protestanti so se temu uprli in za\xc4\x8deli z novim ikonoklazmom._NEWLINE_Danes je ve\xc4\x8dina katolikov v svetih podobah res vidi samo umetni\xc5\xa1ka dela - redki so verniki, ki podobam pripisujejo nadnaravno (\xc4\x8dude\xc5\xbeno) mo\xc4\x8d. V pravoslavnih Cerkvah pa je pretirano \xc4\x8da\xc5\xa1\xc4\x8denje svetih podob \xc5\xa1e precej prisotno - \xc5\xa1tevilni verniki vidijo v ikonah vir nekak\xc5\xa1ne \xc4\x8dude\xc5\xbene nadnaravne mo\xc4\x8di in se tako mo\xc4\x8dno pribli\xc5\xbeujejo prepovedani idolatriji.'